Pohjoismaisen vastarintaliikkeen uusnatsit ovat häiriköineet Almedalenissa.

Almedalenissa ovat heiluneet Pohjoismaisen vastarintaliikkeen liput. Joukossa nähtiin murhasta tuomittu suomalainen. AOP

Kidutusmurhasta tuomittu 27-vuotias suomalaismies on nähty osoittamassa mieltään uusnatsijärjestö Pohjoismaisen vastarintaliikkeen riveissä Ruotsin Almedalenissa.

Asiasta uutisoi Expressen.

Lehden mukaan suomalainen syyllistyi vuonna 2007 kidutusmurhaan Ruotsissa.

Toisen miehen kanssa hän tappoi liikuntarajoitteisen miehen. Aseina olivat pesäpallomaila, nyrkkirauta, veitsi ja teräskärkiset maiharit.

Miehet videoivat murhan. Videolla suomalaisnatsi huutaa PVL:n käyttämää iskulausetta, lehti kertoo.

Nuorena henkilönä tehty

Suomalaismies tuomittiin murhasta. Nuoren ikänsä vuoksi hän pääsi vapauteen kolmen vuoden kuluttua.

Natsijärjestön suomalaisjaos nimitti Expressenin mukaan miehen viime vuonna vuoden aktivistiksi.

Visbyn saarella Almedalenissa on meneillään Suomi Areena -tapahtuman ruotsalaisversio. Myös Suomessa on uutisoitu PVL:n uusnatsien aiheuttamista häiriöistä tapahtumassa. Expressen on kertonut aiemmin rikoksista tuomittujen henkilöiden edesottamuksista saarella.

Suomessa PVL:n toiminta on käräjäoikeuden päätöksellä kielletty. Järjestön valitus on kuitenkin edelleen käsittelemättä hovioikeudessa, ja kielto siksi toimeenpanematta.